

VLADA REPUBLIKE HRVATSKE

Zagreb, 21. svibnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo graditeljstva i prostornoga uređenja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Predmet odluke o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 7. Zakona o sklapanju i izvršavanju međunarodnih ugovora (Narodne novine, br. 28/96), Vlada Republike Hrvatske je na sjednici održanoj \_\_\_\_\_\_\_\_\_\_ 2020. godine donijela

**O D L U K U**

**o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19**

**I.**

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19 (u daljnjem tekstu: Ugovor o zajmu).

**II.**

Republika Hrvatska primljena je u punopravno članstvo Međunarodne banke za obnovu i razvoj (u daljnjem tekstu: IBRD) 25. veljače 1993. godine. IBRD predstavlja značajan izvor strane financijske potpore koja pridonosi ukupnom razvoju Republike Hrvatske. Do danas, s IBRD-om su sklopljena 62 ugovora za 42 dugoročna javna zajma i 20 zajmova uz državno jamstvo, u ukupnom iznosu oko 2,4 milijarde eura, kao i darovnice vrijedne preko 64,6 milijuna eura.

**III.**

Sklapanje Ugovora o zajmu predlaže se radi podrške Republici Hrvatskoj u obnovi nakon potresa kako bi se ponovo uspostavilo pružanje ključnih usluga te sprečavanje, otkrivanje i odgovor na prijetnju koju predstavlja COVID-19 putem jačanja nacionalnih sustava za pripremljenost u javnom zdravstvu.

Projekt se ostvaruje u zajedničkoj suradnji Ministarstva graditeljstva i prostornoga uređenja i Ministarstva zdravstva, a sastoji se od tri komponente: 1) oporavak i obnova nakon potresa, 2) odgovor na COVID-19 i pripremljenost u javnom zdravstvu i 3) upravljanje projektom.

Ukupna vrijednost predloženog zajma je 200 milijuna eura.

Prva komponenta predloženog zajma u nadležnosti je Ministarstva graditeljstva i prostornoga uređenja i usmjerena je na postizanje rezultata i provedbu mjera s ciljem osiguravanja hitnih intervencija za zaštitu javne sigurnosti, obnovu i rekonstrukciju bolnica i ustanova iz područja obrazovanja i znanosti, prvenstveno osnovnih i srednjih škola i pripremu programa za potporu obnovi stambenih projekata.

Druga komponenta zajma u nadležnosti je Ministarstva zdravstva, a usmjerena je na jačanje kapaciteta države za brzi i proaktivni nadzor trenutačnih i budućih izbijanja bolesti, s naglaskom na Hrvatski zavod za javno zdravstvo. Također, pružit će se potpora zdravstvenom sustavu u planiranju pripremljenosti za pružanje optimalne medicinske skrbi, održavanje nužnih usluga u zajednici i minimiziranje rizika za pacijente i zdravstvene djelatnike, djelomično i osposobljavanjem iz područja mjera ublažavanja rizika za osoblje zdravstvenih ustanova i djelatnike na prvoj crti obrane te osiguranjem potrošnog materijala i opreme za daljnja izbijanja bolesti.

Treću komponentu predstavljaju troškovi upravljanja projektom.

**IV.**

Prihvaća se Nacrt ugovora o zajmu kao osnova za vođenje pregovora.

Nacrt ugovora o zajmu iz stavka 1. ove točke sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

1. mr. sc. Željko Uhlir, državni tajnik u Ministarstvu graditeljstva i prostornoga uređenja – voditelj izaslanstva

2. Stipe Župan, državni tajnik u Ministarstva financija - član izaslanstva

3. Andreja Metelko-Zgombić, državna tajnica u Ministarstvu vanjskih i europskih poslova - članica izaslanstva

4. Stipe Mamić, pomoćnik ministrice znanosti i obrazovanja - član izaslanstva

5. mr. sc. Ana Odak, pomoćnica ministra regionalnoga razvoja i fondova Europske unije – članica izaslanstva

6. Antoaneta Bilić, predstavnica Ministarstva zdravstva - članica izaslanstva

7. Tomislav Pokaz, savjetnik predsjednika Vlade Republike Hrvatske - član izaslanstva.

Za rad izaslanstva i vođenja pregovora nije potrebno osigurati dodatna sredstva u državnom proračunu Republike Hrvatske.

Ovlašćuje se voditelj izaslanstva da, u ime izaslanstva Republike Hrvatske, potpiše Zapisnik s pregovora i ostalu potrebnu dokumentaciju.

**VI.**

Ovlašćuje se potpredsjednik Vlade Republike Hrvatske i ministar financija da, u ime Republike Hrvatske, potpiše Ugovor o zajmu.

**VII.**

Sredstva za otplatu glavnice zajma i plaćanje kamata, koje u ratama dospijevaju dva puta godišnje do 2035. godine, kao i sredstva za plaćanje početne naknade i naknade na neiskorištena sredstva, osiguravaju se u državnom proračunu Republike Hrvatske na pozicijama Ministarstva financija.

**VIII.**

Ugovor o zajmu ne zahtijeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.

Klasa:

Urbroj:

Zagreb,

PREDSJEDNIK

mr.sc. Andrej Plenković

**O B R A Z L O Ž E N J E**

Sklapanje Ugovora o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19 predlaže se radi podrške Republici Hrvatskoj u obnovi nakon potresa kako bi se žurno uspostavilo pružanje nužnih i ključnih usluga. Sklapanje predmetnog ugovora o zajmu u ovom trenutku potrebno je i radi preveniranja, sprječavanja i otklanjanja štetnih posljedica do kojih dovodi epidemija bolesti COVID-19, a što će se postići daljnjim jačanjem raznih komponenti nacionalnog sustava javnog zdravstva.

Projekt se ostvaruje u zajedničkoj suradnji Ministarstva graditeljstva i prostornoga uređenja i Ministarstva zdravstva, a sastoji se od tri komponente: 1) oporavak i obnova nakon potresa, 2) odgovor na COVID-19 i pripremljenost u javnom zdravstvu i 3) upravljanje projektom.

Ukupna vrijednost predloženog zajma je 200 milijuna eura.

Prva komponenta predloženog Zajma u nadležnosti je Ministarstva graditeljstva i prostornoga uređenja i usmjerena je na postizanje rezultata i provedbu mjera s ciljem osiguravanja hitnih intervencija za zaštitu javne sigurnosti, obnovu i rekonstrukciju bolnica i ustanova iz područja obrazovanja i znanosti, te pripremu programa za potporu obnovi stambenih projekata.

Druga komponenta Zajma u nadležnosti je Ministarstva zdravstva, a usmjerena je na jačanje kapaciteta države za brzi i proaktivni nadzor trenutačnih i budućih izbijanja bolesti.

Treću komponentu predstavljaju troškovi upravljanja projektom.

Ovom Odlukom prihvaća se tekst nacrta Ugovora o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19, koji je sastavni dio ove Odluke, kao osnova za vođenje pregovora.

Ujedno se određuje sastav izaslanstva Republike Hrvatske za vođenje pregovora uz odredbu o troškovima te se ovlašćuje potpisnik Ugovora o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19.

Izvršenje Ugovora o zajmu zahtijevat će osiguranje financijskih sredstava iz državnog proračuna.

Obim šteta koje su nastale zbog potresa višestruko nadmašuje predmetni zajam tako da

Republika Hrvatska priprema dokumentaciju i za druge izvore sredstava.

Ugovor o zajmu između Republike Hrvatske i Međunarodne banke za obnovu i razvoj za Projekt oporavka nakon potresa i jačanja odgovora na COVID-19 ne zahtijeva donošenje novih ili izmjenu postojećih zakona, ali podliježe potvrđivanju prema članku 18. Zakona o sklapanju i izvršavanju međunarodnih ugovora.